Taxi’s gemonitor | News24
Rudi Jansen oorhandig die sleutels van die nuwe voertuig aan die voorsitter Richard Hlela tydens die bekendstelling. Foto: ANTHONY AUGUSTUS
DIE Humansdorpse taxi vereniging het Dinsdag ’n voertuig bekendgestel wat aangeskaf is om die taxi’s in en om die Kouga en Koukamma munisipale gebiede te monitor.
Volgens Rudi Jansen, skakelbeampte van die organisasie, bestaan dié organisasie sedert 1992 en het in totaal 300 lede.
Hy het voorts genoem dat hulle onder voorsitterskap van Richard Hlela is wat altyd ferm met die lede is, veral wat padreëls betref.
“Met hierdie voertuig gaan ons na alle onpadwaardige taxi’s kyk wat passasiers in en uit die Kouga en Koukamma gebied vervoer. Daar gaan na die permitte van die bestuurders asook die roete permitte en die passasierslyste gekyk word,” het Jansen gesê.
Hlela het aan Kouga Express genoem dat die organisasie van dié geleentheid gebruik wil maak om ’n sterk waarskuwing aan alle taxi’s te rig oor die gevare wat dalk kan gebeur veral tydens die feestyd.
Hy het ’n voorbeeld genoem van skelms wat hulself as ’n slagoffer op die pad sal voordoen om die taxi te beroof. “Ek wil aan die publiek ’n versoek rig om van die wettige taxi’s gebruik te maak. Onlangs was daar ’n geval toe ’n persoon na Port Elizabeth gereis het saam met ’n trok nadat die persoon R20 betaal het. Die gevolg is dat nog voordat hul hul bestemming bereik het, die trokdrywer egter agter die wiel aan die slaap geraak het en ’n ongeluk veroorsaak waarin twee persone dood is. So asseblief hou op ryloop - dit kan dalk net tot u nadeel wees,” het Hlela gesê.
Die verkeersdepartement van die Kouga munisipaliteit en die polisie van Humansdorp het aangedui dat hulle baie trots op die inisiatief is.